《高唐刘氏驻春园》
金朝·路铎

风光去人无咫尺，人有尘劳不相及。此心既定境从之，雪树霜林亦春色。

刘翁有道久陆沈，十年种树今成阴。醉乡天地白日永，鶗鴂栗留皆好音。

良辰行乐今已矣，依旧东流泛兰芷。谁道青春挽不留，鲤庭看取新桃李。

膏车秣马吾将归，誓与清景相追随。安用苦求三径资，明月常满千家墀。

作者简介：（?—1214）冀州人，字宣叔。路伯达子。章宗时，为左三部司正，上书言事，召见便殿，迁右拾遗。累官景州刺史。后为孟州防御使。蒙古兵破城，投沁水死。